Mike Legarth (KF), 2010-03-02:
Tak, hr. formand.
I Det Konservative Folkeparti er vi fuldstændig enige i, at vi skal have fokus på udkantsområderne.
Det optager også os meget, og det har det gjort i hele den håndtering, vi har haft af den økonomiske krise, for naturligvis skal vi sørge for, at udkantsområderne ikke får større byrder at bære, ved at vi skal gelejde erhvervslivet igennem den økonomiske krisesituation.
Forslaget om at oprette en slags statsbank, der skal gå ind og give lån til særligt trængende, synes jeg rejser en lang række problemstillinger.
Vi har omkring 140 pengeinstitutter i Danmark, og vi må så gå ud fra, at den pågældende virksomhed jo har prøvet at få finansieret det, man gerne vil have finansieret, og få det lån i 140 pengeinstitutter, men at det kunne man så ikke, og så henvender man sig til statsbanken og siger, at man gerne vil have det her finansieret.
Vi sidder jo her og skal håndtere skatteydernes penge og sørge for, at der er en overvejende sandsynlighed for, at de penge kommer tilbage igen.
Så jeg synes ikke, at det er en model, vi overhovedet skal arbejde videre hen imod, men at vi skal blive i det spor, vi er i, og hvor vi fra konservativ side har håndteret den økonomiske krise step by step, kan man sige.
Først var der bankpakken, så var der kreditpakken, og så var der erhvervspakken, og de adresserer jo alle sammen den problemstilling, at der var mangel på kapital.
Vi kan godt høre, at der er mange, der stadig væk har svært ved det.
Det er vi kede af, og vi gør, hvad vi kan, for at det bliver så få som muligt.
Men vi er jo ramt af en økonomisk krise, og vi ved, at bankerne har lånt for mange penge ud før, så nu er det selvfølgelig lidt sværere at få kredit.
Man bliver kreditvurderet nøjere ud fra ens regnskaber og forretningsplaner og risikoen for banken ved at låne de her penge ud.
Det må være logisk.
Men det, vi har gjort i stedet for, ud over at komme med de tre pakker, er jo, at vi har givet en lang række midler, vi kan bringe i anvendelse: Der er vækstfora, der håndterer strukturfondsmidlerne, og det er 500 mio. kr. frem til 2013, hvoraf 35 pct. er dedikeret til udkantsområderne.
Hvor mange job der så er skabt, er jo svært at sige.
Tallet flytter sig hele tiden, og jeg har heller ikke det nøjagtige tal.
Men de penge skal i hvert fald anvendes i udkantsområderne, og det er det, vi er optaget af.
Så er der udligningsreformen, som netop adresserer, at der er flere penge i de tætbefolkede områder, centerområderne, og der bliver så fordelt penge til udkantsområderne på den måde.
Det skal selvfølgelig også være sådan i fremtiden.
Så er der vækstkaution, som stiller 1,5 mia. kr. til rådighed i erhvervsmæssig sammenhæng, til bygninger osv.
Så er der fonden til grøn omstilling og grøn teknologi, hvor 750 mio. kr. er bragt i anvendelse, hvorfra der kan søges, og hvormed man kan skabe erhvervsmæssig fornyelse i de hårdt belastede områder.
Så alt i alt synes jeg, at vi fra konservativ side har gjort meget i forbindelse med regeringssamarbejdet og samarbejdet med Dansk Folkeparti og andre.
Det er jo tit brede forlig, der er blevet indgået i forbindelse med det her og heldigvis for det.
Den filosofi skal vi fortsætte.
Men vi mener, at vi har taget hånd om det på den rigtige måde.
Vi synes ikke, at det tiltag, der her bliver foreslået, har nogen gang på jorden.
Det er vi direkte modstandere af, og derfor kan vi ikke støtte forslaget.